പുത്തുമല പുനരധിവാസം: പീപ്ള്സ് ഫൗണ്ടേഷന് നിര്മിച്ച പത്ത് വീടുകള് ഏഴിന് കൈമാറും കല്പറ്റ: പുത്തുമല പുനരധിവാസത്തിനായി ആവിഷ്കരിച്ച ഹര്ഷം പദ്ധതിയില് പീപ്ള്സ് ഫൗണ്ടേഷന് നിര്മിച്ച 10 വീടുകള് ഏഴിന് ജില്ല ഭരണകൂടത്തിന് കൈമാറും. സര്ക്കാര് നല്കിയ നാലു ലക്ഷം രൂപയും പീപ്ള്സ് ഫൗണ്ടേഷന് വിഹിതമായ അഞ്ചു ലക്ഷവും ചേര്ത്ത് 662 ചതുരശ്രയടി വീതം വിസ്തീര്ണമുള്ള വീടുകളാണ് പൂര്ത്തിയാക്കിയത്.സര്ക്കാറിെന്റ പ്ലാനില് ഒരുമാറ്റവും വരുത്താതെയാണ് വീടുകളുടെ നിര്മാണം പൂര്ത്തീകരിച്ചതെന്ന് ഫൗണ്ടേഷന് ഭാരവാഹികള് വാര്ത്തസമ്മേളനത്തില് പറഞ്ഞു. 2020 ഒക്ടോബര് അഞ്ചിനാണ് മേപ്പാടി പൂത്തക്കൊല്ലിയില് വീടുകളുടെ നിര്മാണം ആരംഭിച്ചത്. ജില്ല ഭരണകൂടത്തിെന്റയും മേപ്പാടി ഗ്രാമപഞ്ചായത്തിെന്റയും ജനകീയ കമ്മിറ്റിയുടെയും മേല്നോട്ടത്തിലാണ് പ്രവൃത്തികള് നടന്നത്. കോവിഡ് പ്രതിസന്ധിക്കിടയിലും 10 മാസംകൊണ്ട് വീടുകളുടെ നിര്മാണം പൂര്ത്തിയാക്കാനായത് നേട്ടമാണ്. ഏഴിന് വൈകീട്ട് നാലിന് പൂത്തക്കൊല്ലിയില് നടക്കുന്ന വീടുകളുടെ കൈമാറ്റച്ചടങ്ങില് എം.വി. ശ്രേയാംസ്കുമാര് എം.പി, അഡ്വ. ടി. സിദ്ദീഖ് എം.എല്.എ, ജില്ല പഞ്ചായത്ത് പ്രസിഡന്റ് സംഷാദ് മരക്കാര്, ജില്ല കലക്ടര് ഡോ. അദീല അബ്ദുല്ല, പീപ്ള്സ് ഫൗണ്ടേഷന് ചെയര്മാന് എം.കെ. മുഹമ്മദലി, മേപ്പാടി ഗ്രാമപഞ്ചായത്ത് പ്രസിഡന്റ് ഓമന രമേഷ്, ജമാഅത്തെ ഇസ്ലാമി ജില്ല പ്രസിഡന്റ് ടി.പി. യൂനുസ് തുടങ്ങിയവര് പങ്കെടുക്കും.നേരത്തേ, പുത്തുമല ദുരന്തബാധിതരായ ആറു കുടുംബങ്ങള്ക്ക് കാപ്പംകൊല്ലിയില് പീപ്ള്സ് ഫൗണ്ടേഷന് അഞ്ച് സെന്റ് സ്ഥലവും 500 ചതുരശ്രയടി വിസ്തീര്ണമുള്ള വീടും നിര്മിച്ചുനല്കിയിരുന്നു. ഹര്ഷം പദ്ധതിയില് വിവിധ സന്നദ്ധ സംഘടനകളുടെ സഹായത്തോടെ 56 വീടുകളാണ് പൂത്തക്കൊല്ലിയില് നിര്മിക്കുന്നത്. എല്ലാ പ്രവൃത്തികളും പൂര്ത്തിയാക്കിയാണ് പീപ്ള്സ് ഫൗണ്ടേഷന് വീടുകള് കൈമാറുന്നത്. ബാക്കിയുള്ള വീടുകളുടെ നിര്മാണവും വേഗത്തില് പൂര്ത്തിയാക്കി ഗുണഭോക്താക്കള്ക്ക് കൈമാറണമെന്ന് ഭാരവാഹികള് ആവശ്യപ്പെട്ടു.വാര്ത്തസമ്മേളനത്തില് ജമാഅത്തെ ഇസ്ലാമി ജില്ല പ്രസിഡന്റ് ടി.പി. യൂനുസ്, പി.ആര് സെക്രട്ടറി ടി. ഖാലിദ് പനമരം, ജില്ല സമിതിയംഗം ബി. സലീം, പുനരധിവാസ സമിതി കണ്വീനര് നവാസ് പൈങ്ങോട്ടായി എന്നിവര് പങ്കെടുത്തു.